เงินบาทเปิด 31.54/56 บาท
ธนาคารซีไอเอ็มบีไทย รายงาน เงินบาทเปิด 31.54/56 แนวโน้มแกว่งแคบรอลุ้นเฟดประกาศใช้ QE3
17 ก.ค. 2555

ธนาคารซีไอเอ็มบีไทย รายงาน เงินบาทเปิด 31.54/56 แนวโน้มแกว่งแคบรอลุ้นเฟดประกาศใช้ QE3
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้าวันนี้ที่ระดับ 31.54/56 บาท/ดอลลาร์ แข็งค่าจากวานนี้ที่ปิดตลาดที่ระดับ 31.60/65 บาท/ดอลลาร์ แต่ล่าสุดอ่อนค่าขึ้นมาอยู่ที่ระดับ 31.55/57 บาท/ดอลลาร์
โดยข่าวที่เข้ามามีผลต่อค่าเงินบาทในช่วงเช้าวันนี้คือ กระทรวงพาณิชย์สหรัฐรายงานในวันนี้ว่า ยอดค้าปลีกเดือนมิ.ย.ปรับตัวลดลง 0.5% ตรงข้ามกับที่นักวิเคราะห์คาดว่าจะปรับตัวเพิ่มขึ้น โดยยอดค้าปลีกทำสถิติร่วงลงติดต่อกันเป็นเดือนที่ 3 ซึ่งข้อมูลดังกล่าวอาจเป็นแรงผลักดันให้ธนาคารกลางสหรัฐ (เฟด) ใช้มาตรการกระตุ้นเศรษฐกิจเพิ่มเติม ซึ่งรวมถึงการใช้มาตรการผ่อนคลายเชิงปริมาณรอบ 3 หรือ QE3
"ยอดค้าปลีกสหรัฐออกมาแย่มาก คือตลาดคาดว่าจะเพิ่มขึ้นแต่กลับลดลง คนก็เลยมองว่าอเมริกาอาจจะต้องออกมาตรการ QE3 หรือเปล่า คนเลยขายดอลลาร์ทิ้งกัน"       
ส่วนการเคลื่อนไหวของค่าเงินสกุลหลักต่างประเทศช่วงเช้าวันนี้ ค่าเงินยูโรอยู่ที่ระดับ 1.2299/1.2302 ดอลลาร์/ยูโร ขณะที่เงินเยนอยู่ที่ระดับ 78.92/79.15 เยน/ดอลลาร์ 
นักบริหารเงิน คาดว่า วันนี้เงินบาทจะเคลื่อนไหวในกรอบแคบๆระหว่าง 31.50-31.60 บาท/ดอลลาร์ เนื่องจากตลาดรอแถลงการณ์ของธนาคารกลางสหรัฐฯ ว่าจะมีมาตรการ QE รอบ 3 หรือไม่
วันนี้ วันอังคาร กระทรวงแรงงานสหรัฐจะเปิดเผยดัชนีราคาผู้บริโภค (CPI) เดือนมิ.ย., กระทรวงการคลังสหรัฐเปิดเผยข้อมูลเงินทุนไหลเข้าสุทธิและปริมาณการซื้อพันธบัตร, รัฐบาลสหรัฐของต่างชาติเดือนพ.ค., ธนาคารกลางสหรัฐเปิดเผยข้อมูลการผลิตในภาคอุตสาหกรรมและอัตราการใช้กำลังผลิตเดือนมิ.ย. และสมาคมผู้สร้างบ้านแห่งชาติ (NAHB) เปิดเผยดัชนีตลาดที่อยู่อาศัยเดือนก.ค.